P6_TA(2005)0011

Kínzás Iránban

Az Európai Parlament állásfoglalása Iránról

Az Európai Parlament,

- tekintettel az Iránról szóló korábbi állásfoglalásaira,

- tekintettel az EU és Irán közötti emberi jogi párbeszédre és különösen annak negyedik fordulójára, amelyre 2004. június 14-én és 15-én került sor Teheránban, ahol az iráni kormány kifejezésre juttatta elkötelezettségét az emberi jogok és a jogállamiság tiszteletben tartásának megerősítése terén,

- tekintettel az ENSZ emberi jogok egyetemes nyilatkozatára és a polgári és politikai jogok nemzetközi egyezségokmányára, valamint a gyermekek jogáról szóló ENSZ egyezményre, amelyben Irán is részes állam,

- tekintettel az Iráni Iszlám Köztársaság bírói testületének elnöke által a bíráknak 2002. decemberében tett ajánlására, miszerint alternatív büntetési módot válasszanak azokban az esetekben, amikor egyébként megkövezést rendelnének el, valamint a kínzás betiltásáról szóló, 2004. áprilisi bejelentésére, valamint a az iráni parlament által hozott későbbi kapcsolódó jogszabály elfogadására, amelyet az Őrök Tanácsa 2004 májusában fogadott el,

- tekintettel az Európai Tanács 2004. december 16-i és 17-i következtetéseire,

- tekintettel az iráni kapcsolatokkal foglalkozó parlamentközi küldöttség felállítására vonatkozó 2004. március 10-i határozatára [1],

- tekintettel eljárási szabályzata 115. cikkének (5) bekezdésére,

A. mivel sokasodnak a jelentések arról, hogy kivégzéseket hajtanak végre, illetve halálos ítéleteket hoznak fiatalkorú bűnelkövetőkkel, állapotos nőkkel és szellemi fogyatékosokkal szemben a nemzetközileg elismert biztosítékok nyilvánvaló figyelmen kívül hagyásával,

B. mivel az ENSZ Közgyűlésének 2004. december 20-i állásfoglalása a helyzet romlására utal a véleménynyilvánítás és szólásszabadság, a sajtószabadság, különösen a politikai nézetek békés kifejezése miatt erősödő üldözés, többek között az önkényes őrizetbe vétel és a vádemelés vagy büntetőeljárás nélküli fogvatartás terén,

C. mivel a jelentések az iráni igazságszolgáltatás részéről újságírók, internetes újságírók és bloggerek önkényes őrizetbe vételéről, az internetes közlemények akadályozásáról és az olyan újságírók hosszú börtönbüntetéssel való megfenyegetéséről szólnak, akik tudósítanak a kínzásokról, és ezáltal az igazságszolgáltatás lesújt az iráni közvélemény egyetlen fennmaradó, cenzúrázatlan információs forrására,

D. mivel az ENSZ különmegbízottja, Ambeyi Ligabo megállapította, hogy az iráni sajtótörvény és büntető törvénykönyv nem felel meg a polgári és politikai jogok nemzetközi egyezségokmánya 19. cikkének (3) bekezdésében felsorolt megengedhető korlátozásoknak,

E. mivel Irán továbbra sem szerződő fele a nők elleni hátrányos megkülönböztetés minden formájának megszüntetéséről szóló egyezmények, és parlamentje a közelmúltban elutasította a nemek közötti egyenlőségről szóló jogszabály-tervezetet,

F. mivel a Tanács - miután tudomásul vette a Nemzetközi Atomenergia Ügynökség megerősítését, miszerint Irán teljes mértékben felfüggeszti az általa folytatott nukleáris dúsítási és újrafeldolgozási tevékenységet - 2004. december 13- 14-én támogatását adta egy EU és Irán közötti hosszú távú megállapodásra vonatkozó tárgyalási folyamathoz, azzal a céllal, hogy újra kezdje a tárgyalásokat egy kereskedelmi és együttműködési megállapodásról, valamint objektív garanciák nyújtásáról, miszerint Irán nukleáris programja kizárólag békés célokat szolgál,

1. megismétli a halálbüntetésre vonatkozó általános elutasítását, és különösen mélyen elítéli a fiatalkorú bűnelkövetőkkel, állapotos nőkkel és szellemi fogyatékosokkal szembeni halálos ítéleteket és/vagy kivégzéseket;

2. felhívja az iráni hatóságokat, hogy szolgáltassanak bizonyítékot abban a tekintetben, hogy végrehajtják a megkövezésre vonatkozóan bejelentett moratóriumot, és követeli a kínzásokra elrendelt és bejelentett tilalom azonnali végrehajtását, amelyet az iráni parlament fogadott el, az Őrök Tanácsa pedig jóváhagyott;

3. elítéli az igazságszolgáltatás újságírók, internetes újságírók és bloggerek elleni kampányát, ami a kiadványok beszüntetéséhez, bebörtönzéshez és a jelentések szerint széleskörű kínzásokhoz, valamint kikényszerített hamis tanúvallomásokhoz vezetett, és felhívja a hatóságokat, hogy engedjék szabadon mindazokat, akiket erőszakkal nem járó, sajtóval és véleménynyilvánítással kapcsolatos bűncselekmények miatt üldöznek, illetve ítéltek el;

4. felhívja az iráni parlamentet, hogy igazítsa ki az iráni sajtótörvényt és a büntető törvénykönyvet Iránnak a polgári és politikai jogok nemzetközi egyezségokmány alapján fennálló kötelezettségei fényében, illetve különösen arra, hogy helyezzen hatályon kívül minden olyan büntetőjogi rendelkezést, amely a vélemények békés kifejezésére és ezen belül a sajtóra vonatkozik;

5. felhívja a hatóságokat, hogy tartsák tiszteletben a nemzetközileg elismert jogi biztosítékokat, többek között a hivatalosan elismert vagy egyéb vallási kisebbségekhez tartozó személyeket;

6. üdvözli Hajieh Esmailvand kivégzésének elhalasztását és azokat a jelentéseket, miszerint Leyla Moafi ügyét bűnügyi pszichológus elé utalták "szellemi állapota megvizsgálása céljából"; ragaszkodik azonban ahhoz, hogy állítólagos "bűncselekményeik" nemzetközileg nem elismert bűncselekmények, és hogy üldözésük nem felel meg a nemzetközi emberi jogi szabályoknak;

7. ragaszkodik ahhoz, hogy a felnőttek közötti, magánszférában megvalósított, közös megegyezésen alapuló szexuális érintkezés a "magánszféra" fogalma alá tartozik, és felhívást intéz minden, ilyen tevékenységért fogva tartott személy azonnali szabadon bocsátására;

8. üdvözli és támogatja az EU és Irán közötti, nukleáris kérdésekről folytatott tárgyalásokat - amelyek egyben alkalmat adnak a fejlődés elősegítésére is az EU és Irán közötti politikai és emberi jogi párbeszéd és az EU és Irán közötti gazdasági és kereskedelmi kapcsolatok terén - és támogatja a Tanácsot abban, hogy elvárja Irántól az EU-t aggasztó egyéb kérdésekben történő fellépést is, mint pl. hogy szüntesse meg a terrorista szervezeteknek nyújtott támogatást, javítson az emberi jogok betartásának helyzetén, változtasson a közel-keleti békefolyamattal kapcsolatos álláspontján;

9. felkéri a Külügyi és Állampolgári Jogi Bizottságot, vizsgálja meg, hogy a Parlament milyen módon vehet részt a terrorizmus elleni küzdelemre vonatkozó konkrét intézkedések végrehajtásáról szóló 2001. december 27-i 2001/931/KKBP tanácsi közös álláspont [2] rendszeres aktualizálásnak folyamatában, figyelembe véve a 2001 óta bekövetkezett fejlődést is;

10. reményét fejezi ki, hogy az Iránnal fenntartott kapcsolatok parlamentközi küldöttségének létrehozása lehetővé teszi számára, hogy részt vegyen az iráni parlamenttel, illetve az iráni civil társadalommal folytatott termékeny vitákban;

11. utasítja elnökét, hogy továbbítsa ezt az állásfoglalást a Tanácsnak, a Bizottságnak, a KKBP főképviselőjének, a tagállamok kormányának és parlamentjének, valamint az Iráni Iszlám Köztársaság kormányának és parlamentjének.

[1] Elfogadott szövegek, P5_TA(2004)0166.

[2] HL L 344., 2001.12.28., 93. o.

--------------------------------------------------